Si liebe si schone si gv̊te
Si liebe si schone si gv̊te·
si kúsche si clare si vrůte·
si froͤide si selde si wunne·
mer gescheh ir liebes denne ich erdenken kvnne·
vnd ich ir wol gvnne·

Si werde si here si riche·
ir gvͤte ich gv̊te wol geliche·
si froͤide si selde si wunne·
mer geschehe ir liebes danne ich erdenken kvnne·
vnd ich ir wol gvnne·

Si senfte si svͤsse si reine·
die ich mit trúwen vnd mit stete meine·
si froͤide si selde si wunne·
mer gescheh ir liebes danne ich erdenken kvnne·
vnd ich ir wol gvnne·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse